CELEX: 32008D0297
Language: da
Date: 2008-03-27 00:00:00
Title: 2008/297/EF: Kommissionens beslutning af 27. marts 2008 om ændring af beslutning 2005/779/EF om dyresundhedsforanstaltninger til beskyttelse mod smitsomt blæreudslæt hos svin i Italien (meddelt under nummer K(2008) 1092) (EØS-relevant tekst)

12.4.2008   
            
            
               DA
            
            
               Den Europæiske Unions Tidende
            
            
               L 102/22
            
         
      KOMMISSIONENS BESLUTNING
   
   af 27. marts 2008
   om ændring af beslutning 2005/779/EF om dyresundhedsforanstaltninger til beskyttelse mod smitsomt blæreudslæt hos svin i Italien
   (meddelt under nummer K(2008) 1092)
   (EØS-relevant tekst)
   (2008/297/EF)
   KOMMISSIONEN FOR DE EUROPÆISKE FÆLLESSKABER HAR —
   under henvisning til traktaten om oprettelse af Det Europæiske Fællesskab,
   under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked (1), særlig artikel 10, stk. 4, og
   ud fra følgende betragtninger:
   
               (1)
            
            
               Kommissionens beslutning 2005/779/EF af 8. november 2005 om dyresundhedsforanstaltninger til beskyttelse mod smitsomt blæreudslæt hos svin i Italien (2) blev vedtaget, efter at denne sygdom var brudt ud i Italien. I nævnte beslutning fastsættes dyresundhedsbestemmelser vedrørende smitsomt blæreudslæt hos svin for regioner i denne medlemsstat, der er anerkendt som fri for smitsomt blæreudslæt hos svin, og for regioner, der ikke er anerkendt som fri for sygdommen.
            
         
               (2)
            
            
               Efter udbrud af smitsomt blæreudslæt hos svin i Italien i 2007 i visse provinser i regioner, der er anerkendt som fri for sygdommen, har Italien truffet foranstaltninger i henhold til Rådets direktiv 92/119/EØF af 17. december 1992 om generelle fællesskabsforanstaltninger til bekæmpelse af visse dyresygdomme samt om specifikke foranstaltninger vedrørende blæreudslæt hos svin (3).
            
         
               (3)
            
            
               Italien har desuden suspenderet sådanne provinsers status som sygdomsfrie, hvor risikoen for yderligere spredning af smitsomt blæreudslæt hos svin er sandsynlig. Italien har endvidere forbudt flytning af svin fra de pågældende provinser til andre regioner i Italien og til andre medlemsstater.
            
         
               (4)
            
            
               De foranstaltninger, Italien har truffet, har vist sig at være effektive. Beslutning 2005/779/EF bør derfor ændres, så status som sygdomsfri for en provins, der ligger i en region, der er anerkendt som fri for smitsomt blæreudslæt hos svin, suspenderes, for at Italien kan blive i stand til hurtigt og gennemskueligt at reagere, hvis der forekommer udbrud af sygdommen i regioner, der er anerkendt som fri for sygdommen. Muligheden for suspension bør derfor være tidsbegrænset, og hvis der fortsat består en risiko efter periodens udløb, bør der træffes en beslutning i henhold til artikel 10, stk. 4, i direktiv 90/425/EØF.
            
         
               (5)
            
            
               Dertil kommer, at samlesteder for svin ofte er en primær kilde til spredning af smitsomt blæreudslæt hos svin. Italien har følgelig truffet foranstaltninger for at forbedre kontrollen med flytninger af svin fra samlestedet og for at forebygge enhver mulig spredning af sygdommen. Sådanne foranstaltninger bør også forstærkes for så vidt angår overvågning af samlesteder for svin og navnlig for så vidt angår test og prøveudtagning.
            
         
               (6)
            
            
               Beslutning 2005/779/EF bør derfor ændres i overensstemmelse hermed.
            
         
               (7)
            
            
               Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed —
            
         VEDTAGET FØLGENDE BESLUTNING:
   Artikel 1
   Beslutning 2005/779/EF ændres således:
   
               1)
            
            
               Titlen på kapitel II affattes således:
                
               »ANERKENDELSE AF REGIONER, PROVINSER OG BEDRIFTER I ITALIEN SOM FRI FOR SMITSOMT BLÆREUDSLET HOS SVIN«
            
         
               2)
            
            
               Følgende indsættes som artikel 3a:
               »Artikel 3a
               Suspension af anerkendelsen af provinser i en region som sygdomsfri
               1.   Italien sikrer, at hvis der opstår et udbrud af smitsomt blæreudslæt hos svin i en provins i en region, der er anerkendt som fri for smitsomt blæreudslæt hos svin, suspenderes anerkendelsen af den pågældende provins som fri for smitsomt blæreudslæt hos svin straks, medmindre det klart fastslås, at infektionens oprindelse er et sekundærudbrud, og den epidemiologiske undersøgelse gennemført i overensstemmelse med artikel 8 i direktiv 92/119/EØF vedrørende udbruddet har godtgjort, at der er en ubetydelig risiko for yderligere spredning af sygdommen.
               2.   Foranstaltningerne omhandlet i artikel 7, 8 og 9 skal finde anvendelse på den provins, der er omhandlet i stk. 1.
               3.   Italien kan atter anerkende provinsen omhandlet i stk. 1 som fri for smitsomt blæreudslæt hos svin, hvis følgende betingelser er opfyldt:
               
                           a)
                        
                        
                           På alle bedrifter i provinsen er der to gange med et interval på 28-40 dage udtaget prøver til serologisk undersøgelse af et antal svin, der er tilstrækkeligt til at påvise en prævalens af smitsomt blæreudslæt hos svin på 5 % med et konfidensinterval på 95 %, og resultaterne har været negative.
                        
                     
                           b)
                        
                        
                           Foranstaltningerne i beskyttelses- og overvågningszonerne omkring udbrud af smitsomt blæreudslæt hos svin i provinsen finder ikke længere anvendelse i henhold til punkt 7.3 og 7.4 og punkt 8.3, litra b), i bilag II til direktiv 92/119/EØF.
                        
                     
                           c)
                        
                        
                           Resultaterne af den epidemiologiske undersøgelse gennemført i overensstemmelse med artikel 8 i direktiv 92/119/EØF vedrørende udbrud af smitsomt blæreudslet hos svin har ikke påvist nogen risiko for yderligere spredning af sygdommen.
                        
                     4.   Italien underretter straks Kommissionen og de øvrige medlemsstater om foranstaltninger, som træffes i medfør af stk. 1, 2 og 3, og offentliggør foranstaltningerne. Den i stk. 1 omhandlede suspension kan ikke overstige seks måneder.«
            
         
               3)
            
            
               Artikel 5, stk. 3, affattes således:
               »3.   På samlesteder for svin udtages der hver måned prøver:
               
                           a)
                        
                        
                           til serologisk undersøgelse af et antal svin, der er tilstrækkeligt til at påvise en prævalens af smitsomt blæreudslæt hos svin på 5 % med et konfidensinterval på 95 %
                        
                     
                           b)
                        
                        
                           til virologisk undersøgelse af fækalt materiale fra alle stier, hvor der holdes eller har været holdt svin.«
                        
                     
         
               4)
            
            
               Artikel 6, stk. 4, affattes således:
               »4.   På samlesteder for svin udtages der hver måned prøver:
               
                           a)
                        
                        
                           til serologisk undersøgelse af et antal svin, der er tilstrækkeligt til at påvise en prævalens af smitsomt blæreudslæt hos svin på 5 % med et konfidensinterval på 95 %
                        
                     
                           b)
                        
                        
                           til virologisk undersøgelse af fækalt materiale fra alle stier, hvor der holdes eller har været holdt svin.«
                        
                     
         Artikel 2
   Denne beslutning er rettet til medlemsstaterne.
   
      Udfærdiget i Bruxelles, den 27. marts 2008.
      
         
            På Kommissionens vegne
         
         Androulla VASSILIOU
         
         
            Medlem af Kommissionen
         
      
   
   
      (1)  EFT L 224 af 18.8.1990, s. 29. Senest ændret ved Europa-Parlamentets og Rådets direktiv 2002/33/EF (EFT L 315 af 19.11.2002, s. 14).
   
      (2)  EUT L 293 af 9.11.2005, s. 28. Ændret ved beslutning 2007/9/EF (EUT L 7 af 12.1.2007, s. 15).
   
      (3)  EFT L 62 af 15.3.1993, s. 69. Senest ændret ved Kommissionens direktiv 2007/10/EF (EUT L 63 af 1.3.2007, s. 24).